**Azərbaycan Respublikasının Qida Təhlükəsizliyi Agentliyinin 2018- ci il 16 may tarixli Ü-012 nömrəli əmri ilə təsdiq edilmiş**

**Azərbaycan Respublikasına kəsim üçün idxal edilən iribuynuzlu heyvanlara dair**

**BAYTARLIQ TƏLƏBLƏRİ**

Azərbaycan Respublikasına idxala ixracatçı ölkədə doğulmuş və yetişdirilmiş, bruselyoza və dabağa qarşı peyvənd edilməmiş və aşağıdakı yoluxucu xəstəliklərdən azad təsərrüfatlardan və inzibati ərazilərdən olan sağlam heyvanlara icazə verilir:

- ölkə ərazisində - BEB-in “Quruda Yaşayan Heyvanların Sağlamlıq Kodeksi”nin tələblərinə uyğun olaraq iribuynuzlu heyvanların süngərvari ensefalopatiyasından;

- ölkə ərazisində son 3 il ərzində - artrit-ensefalitdən;

- ölkə ərazisində son 12 ay ərzində - dabaq, İBH-ın taunu, iribuynuzlu heyvanların kontagioz plevropnevmoniyası, vezikulyar stomatit, blutanq, pasterelyozdan;

- ölkə ərazisində son 3 il ərzində - bruselyoz, vərəm, leykoz və paratuberkulyozdan;

- təsərrüfatın ərazisində son 12 ay ərzində - iribuynuzlu heyvanların bruselyozu, leykoz, paraqrip, vərəm, paratuberkulyozdan;

- təsərrüfatın ərazisində son 20 gün ərzində - qarayaradan;

Heyvanlara yemlərin hazırlanması zamanı gövşəyən heyvanların orqanları və toxumalarından istifadə edilmiş heyvan mənşəli yemlər verilməməlidir.

Tərkibində gen mühəndisliyinin üsulları və ya digər genetik cəhətdən modifikasiya edilmiş mənbələr vasitəsilə istehsal edilmiş xammal tərkibli yemlərlə yemləndirilməmiş olmalıdır.

Azərbaycan Respublikasına göndərilməsi üçün seçilmiş ətlik mal-qara 21 gündən az olmayaraq ixracatçı ölkənin dövlət baytarlıq xidmətinin nəzarəti altında ixracatçı ölkənin xüsusi karantin bazalarında saxlanılır.

Karantində saxlanılan zaman bütün heyvanların kliniki müayinəsi aparılır. Bu müddət ərzində bruselyoz, leykoz və vərəmə görə BEB tərəfindən tövsiyə edilmiş üsullarla dövlət baytar həkimləri dövlət baytarlıq laboratoriyasında diaqnostik müayinələr aparırlar. İxracatçı ölkənin rəsmi qaydada azad olduğu xəstəliklər üzrə müayinələr Azərbaycan Respublikasının Qida Təhlükəsizliyi Agentliyinin və ya idxalçı təşkilatın qərarından asılı olaraq aparılmaya və ya aparıla bilər. Heyvanlarda leptospiroza, ektoparazitlərə və helmintlərə qarşı müayinələr aparılır.

Azərbaycan Respublikasına idxala diaqnostik müayinələr zamanı mənfi nəticələr vermiş, yalnız kliniki cəhətdən sağlam heyvanlara icazə verilir.

Nəqliyyat vasitələri ixracatçı ölkədə qəbul edilmiş qaydalara uyğun işlənilir və hazırlanır.

Hazırkı tələblərdə göstərilmiş şərtlərin yerinə yetirilməsi diaqnostik müayinələrin və peyvəndlərin aparıldığı tarixlərin göstərildiyi ixracatçı ölkənin dövlət baytar həkimi tərəfindən imzalanmış, ona aydın olan dildə və ingilis dilində tərtib olunmuş baytarlıq sertifikatı ilə tam təsdiq olunmalıdır.

Heyvanların Azərbaycan Respublikasına göndərilməsi üçün yüklənilməsi yalnız idxalçı tərəfindən Azərbaycan Respublikasinin Qida Təhlükəsizliyi Agentliyindən icazənin alınmasından sonra mümkündür.